Ο **Γιάννης Παπαδόπουλος** (5 Μαρτίου 1989, Θεσσαλονίκη) είναι Έλληνας διεθνής ποδοσφαιριστής, ο οποίος αγωνίζεται ως μέσος για τον Α.Σ. Ρόδος. Είναι γιος του παλαίμαχου ποδοσφαιριστή και ρέκορντμαν συμμετοχών του Ηρακλή, Δανιήλ Παπαδόπουλου.

Σταδιοδρομία
------------

### Σε συλλογικό επίπεδο

Ξεκίνησε τη σταδιοδρομία του από τα τμήματα υποδομής του Ηρακλή και το καλοκαίρι του 2006 υπέγραψε επαγγελματικό συμβόλαιο μαζί με τον Γιώργο Ιωαννίδη. Το ντεμπούτο του στην Α' Εθνική το πραγματοποίησε στις 11 Νοεμβρίου 2006 στην εντός έδρας "λευκή" ισοπαλία με αντίπαλο τον Άρη. Κατά την πρώτη του χρονιά στον «Γηραιό» αγωνίστηκε σε 5 αγώνες (σε όλους ως αλλαγή), ενώ κατά τη δεύτερη περίοδο πήρε μέρος σε 20 αγώνες πετυχαίνοντας ένα τέρμα. Η καλή του παρουσία σε συνδυασμό με την συμμετοχή του στην εθνική Νέων που έφτασε μέχρι τον τελικό του ευρωπαϊκού πρωταθλήματος (U19), είχε ως επακόλουθο να προκαλέσει το ενδιαφέρον αρκετών συλλόγων για την απόκτησή του.

Τελικά το καλοκαίρι του 2008, έχοντας συμφωνήσει από τον Ιανουάριο του ίδιου έτους, αποκτήθηκε με μεταγραφή από τον Ολυμπιακό. Κατά την πρώτη χρονιά της παρουσίας του στην ομάδα του Πειραιά αγωνίστηκε σε μόλις 8 αγώνες πρωταθλήματος και στο τέλος της περιόδου πανηγύρισε την κατάκτηση του πρωταθλήματος και του κυπέλλου. Κατά την αγωνιστική περίοδο 2009-10 μέτρησε 15 συμμετοχές και 1 γκολ, το οποίο σημείωσε στην ήττα με 2-1 από την ΑΕΚ στο ΟΑΚΑ, κατά την τελευταία αγωνιστική των πλέι οφ. Την περίοδο 2010-11 έλαβε μέρος σε 8 αγώνες πρωταθλήματος, τους τέσσερις ως βασικός. Με την ολοκλήρωση των αγωνιστικών υποχρεώσεων πανηγύρισε την κατάκτηση ενός ακόμη πρωταθλήματος και λίγο καιρό αργότερα απετέλεσε παρελθόν από το δυναμικό του συλλόγου, για να συνεχίσει την καριέρα του στη γερμανική Ντιναμό Δρέσδης.

Το καλοκαίρι του 2013 επέστρεψε στο ελληνικό πρωτάθλημα για λογαριασμό του Άρη Θεσσαλονίκης, από τον οποίο αποχώρησε τον Μάρτιο του 2014, για να συνεχίσει την καριέρα του στην πολωνική Κρακόβια.

Τον Ιούλιο του 2014 υπέγραψε συμβόλαιο μονοετούς διάρκειας με την ισραηλινή Χάποελ Μπνέι Σαχνίν, αποχώρησε όμως τον Φεβρουάριο του 2015 για να συνεχίσει στην επίσης ισραηλινή Χάποελ Ακρέ. Το καλοκαίρι του 2015 υπέγραψε μονοετές συμβόλαιο συνεργασίας με τη Χάποελ Κφαρ Σαμπά, την τρίτη κατά σειρά ισραηλινή ομάδα με τη φανέλα της οποίας αγωνίστηκε.

Έπειτα από δύο χρόνια στο Ισραήλ, το καλοκαίρι του 2016 επέστρεψε στην Ελλάδα για λογαριασμό της Βέροιας.

Το καλοκαίρι του 2017 ανακοινώθηκε η συμφωνία του με τη Νέα Σαλαμίνα Αμμοχώστου, στην οποία υπέγραψε διετές συμβόλαιο συνεργασίας.

Στις 28 Ιουλίου του 2018 μεταγράφηκε στον Ηρακλή, επιστρέφοντας έτσι στην ομάδα που ανδρώθηκε, μετά από 10 χρόνια.

### Στις εθνικές ομάδες

Υπήρξε διεθνής με όλες τις εθνικές ομάδες, από την Παίδων και τη Νέων (ήταν μέλος της ομάδας που έφτασε το 2007 μέχρι τον τελικό του ευρωπαϊκού πρωταθλήματος U19), μέχρι και την Ελπίδων.

Στις 11 Αυγούστου 2010 αγωνίστηκε για μία και μοναδική φορά με την εθνική Ανδρών, στην εκτός έδρας φιλική αναμέτρηση εναντίον της Σερβίας, στο ντεμπούτο του Φερνάντο Σάντος στον πάγκο της Ελλάδας.

Τίτλοι και Διακρίσεις
---------------------

### Σε συλλογικό επίπεδο

* Πρωτάθλημα Ελλάδας: 2009, 2011
* Κύπελλο Ελλάδας: 2009

### Σε επίπεδο εθνικών ομάδων

* Ασημένιο μετάλλιο στο Ευρωπαϊκό πρωτάθλημα Νέων: 2007

Παραπομπές
----------

1. ↑  «Υπογράφει ο Γιάννης Παπαδόπουλος του Ηρακλή στον ΟΣΦΠ». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 20 Μαΐου 2010.
2. ↑  Τέλος από τον Άρη ο Γιάννης Παπαδόπουλος, www.sport.gr[*νεκρός σύνδεσμος*]
3. ↑  Παρουσίασε Παπαδόπουλο η Κρακόβια, www.gazzetta.gr
4. ↑  Στο Ισραήλ ο Γιάννης Παπαδόπουλος, www.sport-fm.gr
5. ↑  "Δεκάρι" στη Μπνέι Σακχνίν ο Παπαδόπουλος
6. ↑  Στη Χάποελ Ακρέ ο Γιάννης Παπαδόπουλος, www.balleto.gr[*νεκρός σύνδεσμος*]
7. ↑  Συνεχίζει στο Ισραήλ ο Παπαδόπουλος, www.gazzetta.gr
8. ↑  Πήρε Γιάννη Παπαδόπουλο η Βέροια, www.contra.gr
9. ↑  Στη Νέα Σαλαμίνα ο Γιάννης Παπαδόπουλος, www.sport-fm.gr
10. ↑  «Στον Ηρακλή και επίσημα ο Παπαδόπουλος». *www.sdna.gr*. Ανακτήθηκε στις 10 Ιανουαρίου 2019.
11. ↑  «Ξεχειλίζει ταλέντο η Εθνική Ελπίδων, www.tanea.gr». Αρχειοθετήθηκε από το πρωτότυπο στις 8 Μαρτίου 2010. Ανακτήθηκε στις 20 Μαΐου 2010.

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Η καριέρα του Γιάννη Παπαδόπουλου στο national football teams
* Το προφίλ του Γιάννη Παπαδόπουλου στο transfermarkt Αρχειοθετήθηκε 2013-10-06 στο Wayback Machine.
* Ο Γιάννης Παπαδόπουλος στο soccerway